**ΝΕΑ ΕΛΛΗΝΙΚΗ ΓΛΩΣΣΑ**

**Κείμενο**

**[Η σημασία της γλωσσομάθειας]**

Η Ευρωπαϊκή Επιτροπή εδώ και δέκα χρόνια έχει στείλει το μήνυμα ότι η Ευρώπη είναι πολυγλωσσική και πολυπολιτισμική, κηρύσσοντας το 2001 ως το ευρωπαϊκό έτος γλωσσών. Μάλιστα, η Επιτροπή έχει δώσει έμφαση στην αξιοποίηση των μειονοτικών γλωσσών, θεσπίζοντας το στόχο «2+1», δηλαδή μέχρι το 2012 ο κάθε ευρωπαίος πολίτης θα είναι καλό να μιλά τη μητρική του γλώσσα και δύο ξένες γλώσσες.

Άλλωστε, με την εκμάθηση της ξένης γλώσσας γινόμαστε πλουσιότεροι, μαθαίνουμε μέσα από τη διαφορετικότητα και προσεγγίζουμε και άλλα πράγματα εκτός από τη γλώσσα ως εργαλείο επικοινωνίας. Κάθε γλώσσα είναι φορέας των αξιών, των αρχών και των αντιλήψεων ενός λαού, στοιχείων που μπορούμε να προσεγγίσουμε μόνο με την εκμάθησή της. Γι’ αυτό είναι πολύ σημαντικό το γεγονός ότι μαθαίνονταςn μια ξένη γλώσσα ένα άτομο κατακτά έναν καινούριο πολιτισμό, αφού, σύμφωνα με τη διάσημη βυζαντινολόγο και ιστορικό Ελένη Γλύκατζη Αρβελέρ, «όποιος κατακτά ένα καινούριο πολιτισμό έχει διπλή κουλτούρα και είναι διπλά πλούσιος».

Από την άλλη, η εκμάθηση ξένων γλωσσών είναι ιδιαίτερα καλή για την υγεία του εγκεφάλου. Εξάλλου, σύμφωνα με τελευταίες μελέτες, ο άνθρωπος χάρη σε αυτή προστατεύεται από τη νόσο του Αλτζχάιμερ. Έχει αποδειχθεί ότι προσεγγίζοντας μια γλώσσα πέρα από τη μητρική ένα άτομο πραγματοποιεί μια αξιόλογη άσκηση του πνεύματός του, με αποτέλεσμα αυτό να βρίσκεται σε εγρήγορση.

Πάντως, είναι σημαντικό οι ξένες γλώσσες να ξεκινούν όσο νωρίτερα γίνεται. O εγκέφαλος ενεργοποιείται μέχρι τα οκτώ με δέκα χρόνια του παιδιού, οπότε μπορεί ευκολότερα να διακρίνει και να αναπαράγει ήχους και φωνήματα άλλων γλωσσών. Παράλληλα, στις μικρές ηλικίες είναι πιο αναπτυγμένες οι στρατηγικές μίμησης και απομνημόνευσης, οι οποίες μετέπειτα αρχίζουν να εξασθενούν. Επομένως, είναι καλύτερα να εκμεταλλευτούμε αυτό το γεγονός και να εκθέσουμε το παιδί όσο νωρίτερα γίνεται στα ακούσματα των ξένων γλωσσών.

Τέλος, κατά τη φάση αναζήτησης της εκμάθησης ξένων γλωσσών στην Ελλάδα τα πτυχία δεν πρέπει να είναι αυτοσκοπός, αλλά να αποτελούν επιστέγασμα της καλής γνώσης της γλώσσας. Σημασία έχει πόσο καλά μαθαίνουμε τη γλώσσα, πόσο σωστά τη μαθαίνουμε και όχι ποιο πτυχίο έχουμε πάρει.

E. Μαυρομαρά – Λαζαρίδου, εφ. «Ο Χρόνος», 25.10.2011(διασκευή)ΘΕΜΑΤΑ

**ΘΕΜΑΤΑ**

**Α1.** Ποιους στόχους, σύμφωνα με το κείμενο, έχει θέσει η Ευρωπαϊκή Ένωση όσον αφορά στην εκμάθηση ξένων γλωσσών και για ποιους λόγους; (60-80 λέξεις)

**Α2.** Να εντοπίσετε στο κείμενο πέντε λέξεις/φράσεις που δίνονται με μεταφορική /συνυποδηλωτική σημασία.

**Β1.** Να γράψετε μία πρόταση με την υπογραμμισμένη λέξη πλουσιότεροι στην οποία να χρησιμοποιήσετε τη λέξη μεταφορικά/συνυποδηλωτικά.

**Β2.** Από ποια ηλικία, σύμφωνα με το κείμενο, πρέπει να ξεκινά η εκμάθηση ξένων γλωσσών και γιατί; (60-80 λέξεις)

**Β3.** Να συντάξετε μία παράγραφο 50-60 λέξεων, χρησιμοποιώντας τις λέξεις/φράσεις του κειμένου με έντονη γραφή: πολυπολιτισμική, διαφορετικότητα, ξένη γλώσσα, εκμεταλλευτούμε, γνώσης. (Μπορείτε να διαφοροποιήσετε τους γραμματικούς τύπους ως προς την πτώση, το γένος, τον αριθμό, το πρόσωπο κ.τ.λ.)

**Β4.** Πώς η προσέγγιση της διαφορετικότητας, όταν μαθαίνουμε μία ξένη γλώσσα, βοηθά, σύμφωνα με το κείμενο, ένα άτομο να γίνει καλύτερο; (60-80 λέξεις)